**Elina Koskimies** (s. 1996) on suomalainen koripalloilija. Hän on pelannut Suomen naisten maajoukkueessa 24 maaottelua. Hänen kasvattajaseuransa on helsinkiläinen Wartti Basket ja hän on edustanut Korisliigassa Tapiolan Honkaa kausina 2013–2015. Tämän jälkeen hän on pelannut kausina 2015–2019 Yhdysvaltain yliopistosarjoissa, kausina 2019–2021 Espanjassa ja kaudesta 2021–2022 alkaen Saksassa. Hän on pituudeltaan 180-senttimetrinen.

Koskimies voitti Wartti Basketin ykkösjoukkueessa 16-vuotiaiden Suomen-mestaruuden kausina 2010–2011 ja 2011–2012. Jälkimmäisellä kaudella hänet valittiin sarjassa vuoden pelaajaksi. Hän voitti Wartti Basketin Capitals-joukkueessa 19-vuotiaiden Suomen-mestaruuden kaudella 2012–2013. Koskimies teki debyyttinsä naisten I-divisioonassa kaudella 2010–2011. Hän nousi Tapiolan Hongan korisliigajoukkueeseen kaudella 2013–2014. Ensimmäisellä liigakaudellaan hän pelasi 24 runkosarjaottelua ja kolme pudotuspeliä ja sai niissä kaikissa peliaikaa noin 27,5 minuuttia ottelua kohden. Kaudella 2014–2015 hän pelasi 27 runkosarjaottelua ja kolme pudotuspeliä, ja runkosarjassa hänen ottelukohtainen peliaikansa nousi lähes 32 minuuttiin. Hän teki tuon kauden runkosarjassa 10,5 pistettä ja otti 5,3 levypalloa per ottelu.

Koskimies siirtyi vuonna 2015 Yhdysvaltoihin Washingtonissa sijaitsevan American Universityn Eagles-joukkueeseen. Hän pelasi NCAA:ssa neljän kauden aikana 127 ottelua yli 24 minuutin keskimääräisellä peliajalla, ja viimeisellä kaudella hän pelasi ottelua kohden 32,5 minuuttia. Viimeisellä kaudella hän teki 10,7 pistettä ottelua kohden, ja toiseksi viimeisellä kaudella hänen levypallokeskiarvonsa oli 3,9, jonka lähelle hän pääsi myös päätöskaudellaan. Vuonna 2019 Koskimies siirtyi Espanjan toisella sarjatasolla pelaavaan GDKO Bizkaia Ibaizabaliin. Kesällä 2020 hän solmi seuran kanssa jatkosopimuksen.

Koskimies edusti kaudet 2021–2023 saksalaista Angels Nördlingeniä. Kesällä 2023 hän siirtyi Saksan hallitsevaan mestariin Kelterniin.

Koskimies on pelannut alle 16-vuotiaiden maajoukkueessa 26 ottelua, alle 18-vuotiaiden maajoukkueessa 32 ottelua ja haastajamaajoukkueessa kuusi ottelua. Naisten maajoukkueessa hän on pelannut 24 maaottelua, joista ensimmäisen toukokuussa 2014 Ruotsia vastaan ja viimeksi helmikuussa 2021 Ukrainaa vastaan. Napolissa vuonna 2019 järjestetyissä universiadeissa Koskimies oli yhdeksänneksi sijoittuneen Suomen haastajamaajoukkueen kapteeni.

Koskimies kuuluu vuonna 2022 urheilun ja liikunnan tukemiseksi perustetun Läpimurtosäätiön hallitukseen, jossa istuu myös hänen veljensä Antti. Heidän isänsä, eQ-varainhoitoyhtiön toimitusjohtaja Mikko Koskimies lahjoitti vuonna 2023 perheensä sijoitusyhtiön Teamet Oy:n kautta säätiölle 100 000 kappaletta St1 Nordic Oy:n osakkeita.

Lähteet
-------

1. 1 2 3 4  Elina Koskimies *Basket.fi*. Suomen Koripalloliitto ry. Viitattu 7.2.2024.
2. ↑  Elina Koskimies American Universityyn  1.12.2014. Helmi Basket. Viitattu 24.4.2021.
3. 1 2  2018-19 Women's Basketball: 23 Elina Koskimies American University. Viitattu 24.4.2021. (englanniksi)
4. 1 2  Universiadijoukkueen kapteeni Elina Koskimies Espanjan kakkossarjan Ibaizabaliin *Basket.fi*.  15.7.2019. Suomen Koripalloliitto ry. Viitattu 24.4.2021.
5. ↑  Susiladiesin Elina Koskimies jatkaa Espanjan Ibaizabalissa *Basket.fi*.  25.6.2020. Suomen Koripalloliitto ry. Viitattu 24.4.2021.
6. ↑  Elina Koskimiehen tähtäimessä Saksan mestaruus ja EM-kisat *Basket.fi*.  2.2.2024. Suomen Koripalloliitto ry. Viitattu 7.2.2024.
7. ↑  Elina Koskimies (maajoukkue) *Basket.fi*. Suomen Koripalloliitto ry. Viitattu 24.4.2021.
8. ↑  Suomen naisten haastajamaajoukkue universiadien yhdeksänneksi häikäisevällä Unkari-voitolla *Basket.fi*.  10.7.2019. Suomen Koripalloliitto ry. Viitattu 24.4.2021.
9. ↑  Hakola, Tero: Mikko Koskimies lahjoitti urheilulle miljoonapotin – hänellä on muille saman­henkisille ja varakkaille väkevä viesti *Ilta-Sanomat*.  2.9.2023. Viitattu 7.2.2024.